b'\n_START_ARTICLE_\nTrg republike, Ljubljana\n_START_SECTION_\nZgodovina\n_START_PARAGRAPH_\nNa podro\xc4\x8dju dana\xc5\xa1njega Trga republike se je nahajalo severno obzidje Emone in blizu le-tega tudi ve\xc4\x8d anti\xc4\x8dnih stavb ter zgodnjekr\xc5\xa1\xc4\x8dansko sredi\xc5\xa1\xc4\x8de. Med izkopavanji so arheologi pod vodstvom Ljudmile Plesni\xc4\x8dar na\xc5\xa1li ve\xc4\x8d dragocenih artefaktov, ki jih zdaj hrani Mestni muzej Ljubljana. Na praznem prostoru so Turja\xc5\xa1ki uredili velik, baro\xc4\x8dno koncipiran vrt. Ta je v 18. stoletju postal del zaledja Ur\xc5\xa1ulinskega samostana. Rob vrta so pozidali med obema vojnama, vanj so posegle tudi Ur\xc5\xa1ulinke. Jedro trga pa so pozidali po letu 1960._NEWLINE_Med letoma 1962 in 1982 je bila opravljena ve\xc4\x8dja arhitekturna pozidava trga in okolice, ki jo je opravila skupina arhitektov pod vodstvom Edvarda Ravnikarja. Z njim so sodelovali Anton Bitenc, Milo\xc5\xa1 Bon\xc4\x8da, Jo\xc5\xbee Ko\xc5\xbeelj, Anton Pibernik, Franc Rihtar, Vladislav Sedej in \xc5\xa1tevilni drugi. Najprej so leta 1963 za\xc4\x8deli graditi parkirno hi\xc5\xa1o, oktobra 1964 je bila gradnja za\xc4\x8dasno prekinjena zaradi pomanjkanja denarja. Leta 1965 je bil zgrajen prizidek h Gimnaziji Jo\xc5\xbeeta Ple\xc4\x8dnika, leta 1971 dokon\xc4\x8dan trgovski objekt Maximarket in stolpnica NLB s prizidkom in plo\xc5\xa1\xc4\x8dadjo. Leta 1975 je bil urejen ur\xc5\xa1ulinski del in maja postavljen spomenik revoluciji. V nadaljevanju je bila dograjena \xc5\xa1e druga stolpnica s prizidkom. Cankarjev dom so za\xc4\x8deli graditi leta 1979 in ga kon\xc4\x8dali 1981. Tega leta so dodali \xc5\xa1e Kardeljev spomenik._NEWLINE_26. junija 1991 je predsednik Milan Ku\xc4\x8dan na trgu razglasil samostojnost Slovenije, pri \xc4\x8demer je bila prvi\xc4\x8d javno dvignjena nova zastava Slovenije. Na drog so jo dvignili \xc4\x8dastniki TO RS: Bojan \xc5\xa0uligoj, Andrej Kocbek, Uro\xc5\xa1 Krek, Goran Vidrih in Stojan Ledinek. V spomin na ta dogodek se na trgu vsako leto odvija slovesnost ob obletnici te slovesnosti. Lipo, ki je neko\xc4\x8d rasla v koritu, so presadili v park na drugi strani ceste, kjer bolj bujno raste._NEWLINE_Oktobra 2005 se je spremenilo lastni\xc5\xa1tvo trga; Mestna ob\xc4\x8dina Ljubljana je morala predati povr\xc5\xa1ino podjetju BSL d.o.o. s sede\xc5\xbeem v \xc5\xa0vici. Podjetje je lastnik podzemne gara\xc5\xbee pod trgom, ki predstavlja streho objekta, zato je bila ta po eni od odlo\xc4\x8db sodi\xc5\xa1\xc4\x8da prav tako njegova last. Aprila 2011 je bil dose\xc5\xbeen dogovor s podjetjem BSL, po katerem je trg ponovno pre\xc5\xa1el v ob\xc4\x8dinsko last. Po prenovi, vredni 3,3 milijona evrov, je od leta 2014 trg namenjen le \xc5\xa1e pe\xc5\xa1cem oz. prireditvam in ne ve\xc4\x8d parkiri\xc5\xa1\xc4\x8du ter je s tem ponovno trajno vzpostavljena njegova funkcija simbolno osrednjega mestnega in dr\xc5\xbeavnega trga.\n_START_SECTION_\nDrugo\n_START_PARAGRAPH_\nV bli\xc5\xbeini (ob Erjav\xc4\x8devi cesti) se nahaja rekonstruiran anti\xc4\x8dni zgodnjekr\xc5\xa1\xc4\x8danski center z bazenom krstilnice in mozai\xc4\x8dnimi okrasi.'